Broj: 711-I-2424-Pp-364/22-03-19

Zagreb, 25. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznice Marije Selak Raspudić, zastupnice u Hrvatskom saboru i Nine Raspudića, zastupnika u Hrvatskom saboru**,na stručnom sastanku Povjerenstva održanom dana 25. listopada 2022.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznice Marije Selak Raspudić, zastupnice u Hrvatskom saboru, i obveznika Nine Raspudića, zastupnika u Hrvatskom saboru, neće se pokrenuti, jer okolnosti da Marija Selak Raspudić nije odgovorila na upit Povjerenstva za zaštitu prava pacijenata Grada Zagreba vezano uz postupanje Trpimira Goluže, člana Odbora za zdravstvo Gradske skupštine Grada Zagreba te člana političke stranke MOST, koji se odnosi na njegovo odlučivanje prilikom razrješenja i imenovanja članova tog Povjerenstva te eventualnog utjecaja njezina supruga Nine Raspudića na obveznicu u ovoj situaciji, ne upućuju na moguću povredu odredbi ZSSI-a.**

Obrazloženje

Povjerenstvo je dana 26. kolovoza 2022.g. na temelju neanonimne prijave otvorilo predmet protiv obveznice Marije Selak Raspudić, zastupnice u Hrvatskom saboru i Nine Raspudića, zastupnika u Hrvatskom saboru, koji se vodi pod brojem Pp-364/22.

U navedenoj prijavi prijavitelj navodi da Povjerenstvo treba razmotriti je li zastupnica u Hrvatskom saboru, izabrana kao neovisna zastupnica sa izborne liste političke stranke MOST (u daljnjem tekstu: MOST), obveznica Marija Selak Raspudić neodgovaranjem na priloženi upit Povjerenstva za zaštitu prava pacijenata Grada Zagreba upućenim putem e-maila 20. ožujka 2022. te molbu Hrvatskog društva za zaštitu i promicanje ljudskih prava od 11. travnja 2022. vezano za službeno odlučivanje člana MOST-a Trpimira Goluže, člana Odbora za zdravstvo Gradske skupštine Grada Zagreba na 6. sjednici istog Odbora održanoj 20. siječnja 2022., kada je došlo do nezakonitog postupanja Odbora za zdravstvo te Odbora za izbor i imenovanja Gradske skupštine Grada Zagreba, koji su doveli do prijevremenog razrješenja prethodnog sastava Povjerenstva za zaštitu prava pacijenata Grada Zagreba, te do imenovanja novog sastava tog Povjerenstva, čime je obveznica prekršila odredbe ZSSI-a.

Podnositelj u prijavi navodi da je izbor i imenovanje novog sastava navedenog Povjerenstva sporan zbog očigledno diskriminirajuće odluke aktualne političke većine u Gradskoj skupštini Grada Zagreba da novi sastav ne bude predložen, odnosno izabran, niti jedan muškarac, što se dogodilo zahvaljujući tome da funkciju predsjednice Povjerenstva za ravnopravnost spolova Gradske skupštine Grada Zagreba obavlja Rada Borić, koja javno priznaje da oni koji predlažu članove i članice takvih tijela dopuštajući podzastupljenost muškaraca “ne razumiju važnost ravnopravnosti spolova”, jer da pozitivno diskriminiranim smatra, primjerice Zlatka Hasanbegovića, zastupnika u Hrvatskom saboru “samom činjenicom” da je navedeni obveznik član Odbora za ravnopravnost spolova Hrvatskog sabora, i to kao jedini muški član, kojim predsjedava obveznica Marija Selak Raspudić.

Podnositelj navodi da cijeni rad obveznice Marije Selak Raspudić, jer ju smatra najmarljivijom i najvrjednijom zastupnicom u Hrvatskom saboru, slijedom čega takav njezin nezainteresirani odnos prema tako očiglednom ugrožavanju prava i interesa pacijenata Grada Zagreba ne može protumačiti drukčije do postojanjem nekog osobno stranačkog interesa na štetu općeg dobra, odnosno potrebom za zaštitom ugleda MOST-a, kojoj obveznica stvarno pripada ili još važnijeg privatnog motiva, zaštitom političkog i osobnog ugleda Trpimira Goluže, za kojeg se navodi da je prema medijskim napisima bliski prijatelj obitelji Raspudić, a ne samo član MOST-a.

Nadalje, podnositelj ističe da ako se doista radi o službenoj i osobnoj zaštiti ugleda MOST-a, pritom prvenstveno rukovodeći informacijom da su Most i politička stranka Nova ljevica, jedna od najutjecajnijih članica Kluba gradskih zastupnika “Možemo!” i njegovih koalicijskih partnera u Gradskoj skupštini Grada Zagreba, tajno sklopile međusobni koalicijski sporazum, što bi pretežiti dio demokršćanski opredijeljenog) biračkog tijela MOST-a, kada bi se za to saznalo, vjerojatno užasnulo.

S tim u svezi podnositelj upozorava da je predsjednica političke stranke Nova ljevica, ujedno aktualna predsjednica Odbora za zdravstvo i članica Odbora za izbor i imenovanja Gradske skupštine Grada Zagreba Ivana Kekin, kojoj je najbliža suradnica dopredsjednica stranke Rada Borić, poznata i po višegodišnjom zajedničkom sudjelovanju u emisiji HTV-a “Peti dan”, u kojoj je sudjelovala sa obveznicom Marijom Selak Raspudić i obveznikom Ninom Raspudićem. Također podnositelj navodi mogućnost da se navedeni obveznik, na zamolbu Trpimira Goluže i Rade Borić, uključio u izbor novog sastava Povjerenstva za zaštitu prava pacijenata Grada Zagreba, utječući na svoju suprugu, što ukazuje da je i on postupio suprotno odredbama ZSSI-a.

Zaključno navodi da se svaki namjerni čin koji je pridonio razrješenju prethodnog sastava Povjerenstva za zaštitu prava pacijenata Grada Zagreba, koje je stručno obavljalo svoje zadaće, ima smatrati ugrozom javnog interesa.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici ZSSI-a. Stoga su Marija Selak Raspudić i Nino Raspudić, koji obnašaju dužnost saborskih zastupnika od 22. srpnja 2020.g. povodom obnašanja navedenih dužnosti dužni pridržavati se odredbi ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 5. stavkom 1. točkom 3. ZSSI-a propisano je da su članovi obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. istoga članka Zakona propisano da su povezane osobe sve osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo ističe kako u konkretnom slučaju nije u ovlasti obveznice Marije Selak Raspudić povodom obnašanja dužnosti zastupnice u Hrvatskom saboru odlučivati o imenovanju, niti razrješenju članova Povjerenstva za zaštitu prava pacijenata Grada Zagreba, za što je nadležna Gradska skupština Grada Zagreba.

Nadalje, obveznica propuštanjem davanja odgovora u odnosu na okolnost postupanja članova Gradske skupštine Grada Zagreba te pojedinih članova odbora Gradske skupštine Grada Zagreba prilikom imenovanja i razrješenja Povjerenstva za zaštitu prava pacijenata Grada Zagreba nije mogla utjecati na sadržaj radnji koje se u tom svojstvu eventualno bile izvršile druge osobe, a koje su temeljem pripadnosti istoj političkoj stranci ili koaliciji političkih stranaka u prijavi dovedene s njom u svezu.

Iz navedenog razloga u kontekstu odgovornosti propisane odredbama ZSSI-a Povjerenstvo ne nalazi niti na strani njezina supruga, obveznika Nine Raspudića, također zastupnika u Hrvatskom saboru, da bi u ovoj situaciji mogao koristiti ovlasti povodom obnašanja navedene dužnosti kako bi se imenovali ili razriješili pojedini članovi ili puni sustav Povjerenstva za zaštitu prava pacijenata Grada Zagreba ili da bi u tom smislu mogao vršiti utjecaj na obveznicu koji bi imao za posljedicu opisana imenovanja i razrješenja.

Isto tako, Povjerenstvo nije ovlašteno odlučivati o tome kako će obveznik obnašati svoju dužnost pa niti je li obveznik u procesu obnašanja svoje dužnosti dužan odgovarati na sve upite građana, udruga i drugih institucija, sve dok njegovo postupanje ne upućuje na moguće povrede odredbi ZSSI-a.

Slijedom navedenog, a budući da Povjerenstvo nije utvrdilo da bi navodi iz prijave upućivali na postupanja protivna ZSSI-u od strane obveznice Marije Selak Raspudić i obveznika Nine Raspudića, donesena je odluka kao u izreci ovoga zaključka.

PREDSJEDNICA POVJERENSTVA

 Nataša Novaković, dipl. iur.

Dostaviti:

 1.Obveznici Mariji Selak Raspudić, osobnom dostavom

 2. Obvezniku Ninu Raspudiću, osobnom dostavom

 2. Podnositelju, putem dostavljene adrese

 3. Objava na internetskoj stranici Povjerenstva

 4. Pismohrana